Vier sterf in nóg ŉ padongelukEen van die wrakke op die toneel. (Foto: SAPD) Vier mense is dood in ŉ ernstige padongeluk op die N12 Saterdagaand, een van verskeie padongelukke wat die afgelope naweek die lewens van talle mense geëis het. Dié ongeluk het gebeur toe drie voertuie omstreeks 19:00 op die snelweg naby Ikageng in Noordwes gebots het. Kol. Adéle Myburgh, woordvoerder van die polisie, sê daar word beweer ŉ Tata-bakkie het oor die N12 gery by die laaste ingang na Ikageng vanaf die N12. Die bakkie het met ŉ Hyundai-voertuig gebots wat vanaf Klerksdorp na Potchefstroom op pad was. “Weens die botsing is ŉ aantal mense van die bakkie se bak af geslinger en hulle het op die pad te lande gekom. In daardie oomblik het nog ŉ voertuig, ŉ Kia, na bewering in die mense wat op die pad was, ingeploeg,” sê Myburgh. Twee mans en twee vroue is op die toneel dood, terwyl sewe ander mense met ernstige beserings na ŉ hospitaal gehaas is. Die pad was vir ongeveer vyf ure gesluit terwyl nooddienste op die toneel besig was. Myburgh sê die oorledenes is nog nie formeel uitgeken nie. ŉ Saak van strafbare manslag word ondersoek.